Pierre Kanstrup har svært ved at skjule sin begejstring over udsigten til at skulle spille europæisk fodbold i næste sæson. Men det kræver fortsat hårdt arbejde, understreger forsvarsspilleren.

SønderjyskE mangler blot fire point for at sikre sig europæisk deltagelse, og forsvarsstyrmanden Pierre Kanstrup er tæt på euforisk ved tanken om, at der kan være Europa League-fodbold på programmet i Haderslev i næste sæson.

- Det er noget, som vi super gerne vil. Vi er stadig ydmyg og vi ved, at det kræver hårdt arbejde. Der kan nå at ske meget endnu, men det er kun os selv, som vi skal koncentrere os om, siger Kanstrup til JydskeVestkysten og tilføjer:

- Det er sindssygt fedt, hvis det er noget, der kan lade sig gøre. Det bliver sjovt at prøve at blive matchet på en anden måde, end vi er vant til. Jeg ved godt, at det ikke bliver de største hold i Europa fra start, men det kan det jo nå at blive, hvis vi kommer dertil. Det er jo en kæmpe oplevelse. Vi er jo bare SønderjyskE, der lige pludselig kan spille europæisk fodbold for første gang.

Næste skridt mod Europa skal Kanstrup og SønderjyskE tage hjemme mod Randers FC torsdag aften.